በድርቅ ለተጎዱ ወገኖች 948 ሚሊዮን ዶላር ዕርዳታ እንደሚያስፈልግ ሪፖርት ቀረበ
የኢትዮጵያ መንግሥትና ዓለም አቀፍ አጋር የረድኤት ድርጅቶች ማክሰኞ ጥር 9 ቀን 2009 ዓ.ም. ይፋ ባደረጉት የሰብዓዊ ዕርዳታ ፍላጎት ሪፖርት፣ በደቡብና በምሥራቅ የአገሪቱ ክፍል በተከሰተው ድርቅ ለተጎዱ 5.6 ሚሊዮን ወገኖች፣ እ.ኤ.አ. በ2017 ምግብና ምግብ ነክ ላልሆነ ዕርዳታ 948 ሚሊዮን ዶላር እንደሚያስፈልግ አስታወቁ፡፡የብሔራዊ የአደጋ ሥጋት አስተዳደር ኮሚሽነር አቶ ምትኩ ካሣ እንደተናገሩት፣ ባለፈው ዓመት የተከሰተውን ድርቅ ለመቋቋም የኢትዮጵያ መንግሥት ዓለም አቀፍ ለጋሾችና የረድኤት አጋር ድርጅቶች እገዛ በታሪክ ትልቅ የሆነ ዘመቻ አካሂዷል፡፡ ‹‹አዲስ በገጠመን ድርቅ ሳቢያ 5.6 ሚሊዮን ወገኖች የአስቸኳይ ጊዜ ዕርዳታ የሚያስፈልጋቸው በመሆኑ ያ አጋርነት ዛሬ ያስፈልገናል፤›› ያሉት ኮሚሽነር ምትኩ፣ የኢትዮጵያ መንግሥት እ.ኤ.አ. በ2017 ለሚያስፈልገው ዕርዳታ በመጀመሪያ ዙር 47.37 ሚሊዮን ዶላር እንደመደበ አስረድተዋል፡፡በህንድ ውቅያኖስ በተፈጠረ ድንገተኛ የአየር ንብረት ለውጥ ሳቢያ በደቡብና በምሥራቅ ኢትዮጵያ በተከሰተው አዲስ ድርቅ 5.6 ሚሊዮን ዜጎች አስቸኳይ የምግብና ምግብ ነክ ያልሆኑ ዕርዳታ ፈላጊዎች አድርጓቸዋል፡፡ እ.ኤ.አ. የ2017 የሰብዓዊ ዕርዳታ ፍላጎት ሪፖርት እንደሚያሳየው ውኃና ንፅህና፣ ግብርና፣ የምግብ ዕርዳታ፣ ጤና፣ የተመጣጠነ ምግብ፣ መጠለያና ምግብ ነክ ያልሆኑ ዕርዳታ ሥራዎች እንደ አንገብጋቢነታቸው ዕቅድ ወጥቶላቸዋል፡፡በዕቅድ ከተያዘው 948 ሚሊዮን ዶላር ውስጥ 598 ሚሊዮን ዶላር ለአስቸኳይ ጊዜ የምግብ ዕርዳታ፣ ለተመጣጠነ ምግብ 105 ሚሊዮን ዶላር፣ እንዲሁም ለውኃና ለንፅህና 86 ሚሊዮን ዶላር እንደሚያስፈልግ ተገልጿል፡፡እ.ኤ.አ. የ2017 የዕርዳታ ፍላጎት ሪፖርት የተሰናዳው በኢትዮጵያ መንግሥት አመራር በርካታ የረድኤት ድርጅቶችን ያሳተፈ የፍላጎት ዳሰሳ ጥናት ተመርኩዞ መሆኑን፣ በተባበሩት መንግሥታት ድርጅት (ተመድ) የሰብዓዊ ጉዳዮች ማስተባበሪያ ጽሕፈት ቤት ኃላፊ አሁና እዚያኮንዋ ኦኖቺ ተናግረዋል፡፡ከኅዳር እስከ ታኅሳስ 2009 ዓ.ም. ለሦስት ሳምንት ሰፊ የመስክ ግምገማ መካሄዱንና 230 የመንግሥት፣ የተመድ፣ መንግሥታዊ ያልሆኑ ድርጅቶችና የለጋሾች ተወካዮች በድርቅ የተጎዱትን አካባቢዎች መጎብኘታቸውን ኦኖቺ ገልጸዋል፡፡ 